
A gyermek családban és társadalomban elfoglalt helye Diderot és Rousseau műveiben

Dolgozatomban Diderot gyermekkorral és neveléssel kapcsolatos felfogását mutatom be, párhuzamba állítva Rousseau koncepciójával, akinek elvei már a 18. században ismertek és hatásukat máig jelentősnek tartják. Munkám során változatos műfajú szövegeket vizsgáltam: felhasználtam az orosz cárnőnek írt Vegyes írások II. Katalin számára és Egy egyetem terve című műveket, a Rameau unokaöccse című filozófiai dialógust és egy levelet, amelyet Diderot Forbach grófnőnek írt. Összehasonlításként Rousseau-nak az Emil, avagy a nevelésről és a Júlia, avagy az Új Héloise című műveit vettem tekintetbe.
Először a század második felében bekövetkezett nevelést érintő változásokat mutatom be, amikor a gyermek egyre fontosabb szerepet tölt be mind a családban, mind a társadalomban, és az átalakulást összefüggésbe állítom azzal ténnyel, hogy a korszak szinte mindegyik gondolkodóját foglalkoztatta ez a téma.
A következő részben a gyermek társadalomban elfoglalt helyét vizsgálom meg. Diderot a kolostorokban folyó nevelést nem ítéli megfelelőnek a gyermekek számára, és kötelező, ingyenes, állami fennhatóság alá kerülő oktatást javasol a társadalom minden tagjának. Rousseau szintén ellenzi a kolostori nevelést, művei azonban arra utalnak, hogy valójában kizárja az alacsonyabb származású diákokat a "természetes" nevelésből.
A dolgozat harmadik részében a gyermek családban elfoglalt új helyét tanulmányozom. A két filozófus egyetért abban, hogy a szülőknek nagyobb szerepet kell vállalniuk a gyermeknevelésben, és nem tartják megfelelőnek a dajka alkalmazását. A szülők közötti kapcsolatról és a gyermeknevelésben vállalt szerepükről azonban eltérően vélekednek. Diderot műveiben a szülők egyenrangúak és mindketten részt vesznek a nevelésben, míg Rousseau-nál a nő mindig alárendelt a férfinak, és csak a lányok neveléséért felelős. Mindkét filozófus nagy szerepet tulajdonít a szülők mellett a tanítóknak is, akik felkészítik a gyermekeket a világban való eligazodásra, azonban Diderot – Rousseau természetben való nevelésével ellentétben – intézményes keretek közé helyezi az oktatást.
A két filozófus tehát ugyanazokra a társadalmi problémákra keresi a megoldást, azonban a válaszaik meglehetősen eltérnek egymástól.



